SKRIFTLIG FORESPØRGSEL E-1709/03

af Stavros Xarchakos (PPE-DE) til Kommissionen

(23. maj 2003)

Om: Kødmarkederne i Grækenland

Der gives i artikler i den græske presse udtryk for bekymring med hensyn til overholdelsen af de hygiejnebestemmelser, der gælder for kødmarkederne i Grækenland. Hvad er de nyeste rapporter fra de tekniske eksperter fra Kommissionen, der har besøgt Grækenland, og hvad er deres vigtigste konklusioner? På hvilke kød- og fiskemarkeder er der konstateret alvorlige problemer med overholdelsen af de gældende hygiejnebestemmelser? Hvad er tidsplanen for de umiddelbart forestående inspektionsbesøg, som Kommissionen vil foretage i Grækenland, og hvad vil der specielt blive fokuseret på?

Svar afgivet på Kommissionens vegne af David Byrne

(9. juli 2003)

Inspektører fra Levnedsmiddel- og Veterinærkontoret (FVO) har gennemført følgende inspektionsbesøg på Rendi-kødmarkedet i Athen.

- GD(SANCO)/8513/2002 14-17. januar 2002

- GD(SANCO)/8644/2002 15-19. juli 2002

Rapporter om resultaterne af disse inspektioner kan ses på webstedet for Generaldirektoratet for Sundhed og Forbrugerbeskyttelse: http://europa.eu.int/comm/food/fs/inspections/index_en.html

Ved disse inspektioner blev der konstateret en række alvorlige mangler i markedets indretning, opbygning og drift sammen med fejl i de officielle kontrolsystemer.

Der blev gennemført en FVO-inspektion, GD(SANCO)/8660/2002, i Grækenland den 26. november 6. december 2002 vedrørende oksekøds og oksekødsprodukters sporbarhed. Under denne inspektion benyttede inspektørerne lejligheden til at besøge markedet for at se på de foranstaltninger, de græske myndigheder havde truffet som reaktion på tidligere inspektioner.

I løbet af ovennævnte inspektion bemærkede FVO-inspektørerne, at der var gjort noget ved visse strukturelle og vedligeholdelsesmæssige mangler. Imidlertid var mange problemer stadig ikke løst, og holdet var af den opfattelse, at det ikke kunne udelukkes, at der var risiko for forbrugernes sundhed som følge af forholdene på markedet.

Kommissionens tjenestegrene har været i meget tæt kontakt med de græske myndigheder med henblik på at sikre de nødvendige forbedringer på markedet. Dette spørgsmål blev taget op i februar 2003 på et møde på højt plan mellem Kommissionens tjenestegrene og de græske myndigheder. De græske myndigheders svar på spørgsmålene blev modtaget i maj 2003, og heri anførte de, at der var sket betydelige fremskridt med hensyn til markedets infrastruktur og kontrollen med markedet. De erklærede, at driften af virksomheder på markedet var blevet forbedret som følge heraf. De gav også oplysninger om tidsplanen for opførelsen af nye markedslokaler, som ventes at være afsluttet senest i første kvartal af 2005.

Der er planlagt endnu en FVO-inspektion til Grækenland den 21.-25. juli 2003. Formålet med den er at se på situationen på Rendi-markedet og vurdere fremskridtene siden den sidste inspektion. Inspektørerne skal også se på situationen i andre dele af sektoren for rødt kød i nogle områder af Grækenland. Inspektionen vil også give Kommissionens tjenestegrene mulighed for at vurdere de foranstaltninger, der er beskrevet i de græske myndigheders svar. Kommissionen har gjort det klart, at fristerne for at lukke virksomheder, som ikke overholder bestemmelserne på det eksisterende marked, er uacceptable, og at det haster med en indsats for at nå op på acceptable hygiejne- og driftsmæssige standarder. Beskyttelse af forbrugernes sundhed skal have højeste prioritet. Alt efter resultatet af denne inspektion vil Kommissionen beslutte, hvilke foranstaltninger der yderligere skal træffes, og der kan her blive tale om at indlede overtrædelsesprocedurer.

FVO har ikke besøgt andre kødmarkeder i Grækenland. Under en FVO-inspektion (GD(SANCO)/3164/2001, 29. januar til 9. februar 2001) vedrørende fiskeri og produktion af levende toskallede bløddyr blev der dog foretaget inspektion på to fiskeriauktioner. Der var visse mangler ved hygiejne og vedligeholdelse på begge auktioner, og strukturelle mangler og fejl ved udstyr på den ene (der var en plan for renovering af sidstnævnte). Endvidere blev der ikke udført officiel kontrol i henhold til EU-lovgivningen. Disse mangler blev dog ikke betragtet som så alvorlige, at det var til fare for forbrugernes sundhed. Efter FVO-inspektionen garanterede de græske myndigheder, at der ville blive truffet korrigerende foranstaltninger for at afhjælpe de identificerede mangler, hvilket Kommissionen fortsat vil føre tilsyn med.